Na temelju članka 20. i članka 42. Zakona o lokalnim porezima („Narodne novine“, broj 115/16, 101/17, 114/22 i 114/23) i članka 15. Statuta Grada Siska („Službeni glasnik Sisačko-moslavačke županije“, broj 12/09, 16/10, 9/11, 18/12, 4/13, 16/13 – pročišćeni tekst, 14/14, 9/15, 10/16, 6/18, 18/18 – pročišćeni tekst, 4/20, 8/21 i „Službeni glasnik Grada Siska“, broj 4/23), Gradsko vijeće Grada Siska na sjednici održanoj dana \_\_\_\_\_\_\_\_\_\_ 2023. godine, donijelo je

**ODLUKU**

**o porezima Grada Siska**

**I. TEMELJNA ODREDBA**

**Članak 1.**

Ovom se Odlukom propisuju vrste poreza koje pripadaju **Gradu Sisku**, visina stope poreza na potrošnju, visina poreza na kuće za odmor, te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II.VRSTE POREZA**

**Članak 2.**

Gradski porezi jesu:

1. porez na potrošnju

2. porez na kuće za odmor.

**III.POREZ NA POTROŠNJU**

**Članak 3.**

Stopa poreza na potrošnju iznosi 3%.

**Članak 4.**

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Upravni odjel za proračun i financije Grada Siska.

**IV. POREZ NA KUĆE ZA ODMOR**

**Članak 5.**

Porez na kuće za odmor na području Grada Siska plaća se u visini od 2,00 eura/m² korisne površine kuće za odmor.

**Članak 6.**

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Upravni odjel za proračun i financije Grada Siska.

**V. PRIJELAZNE I ZAVRŠNE ODREDBE**

**Članak 7.**

Postupci utvrđivanja poreza započeti po odredbama Odluke o lokalnim porezima Grada Siska („Narodne novine“, broj 67/17 i 3/18 i „Službeni glasnik Sisačko-moslavačke županije“, broj 14/17 i 30/17), koji nisu dovršeni do stupanja na snagu ove Odluke, dovršiti će se prema odredbama Odluke o lokalnim porezima Grada Siska („Narodne novine“, broj 67/17 i 3/18 i „Službeni glasnik Sisačko-moslavačke županije“, broj 14/17 i 30/17).

**Članak 8.**

Stupanjem na snagu ove Odluke, prestaje važiti Odluka o lokalnim porezima Grada Siska („Narodne novine“, broj 67/17 i 3/18 i „Službeni glasnik Sisačko-moslavačke županije“, broj 14/17 i 30/17).

**Članak 9.**

Ova Odluka objavit će se u „Službenom glasniku Grada Siska“, a stupa na snagu 1. siječnja 2024. godine.

PREDSJEDNIK GRADSKOG VIJEĆA

Bojan Dadasović

**O B R A Z L O Ž E N J E**

**Nacrta prijedloga Odluke o porezima Grada Siska**

Na temelju odredbi članka 20. dosadašnjeg Zakona o lokalnim porezima („Narodne novine“, broj 115/16, 101/17 i 114/22), bilo je propisano da jedinice lokalne samouprave (gradovi i općine) mogu uvesti slijedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina. Pritom, temeljem odredbe članka 42. navedenog Zakona predstavničko tijelo jedinice lokalne samouprave svojom odlukom utvrđuje visinu i nadležno tijelo naplate „lokalnih“ poreza.

Sukladno tome, Gradsko vijeće Grada Siska donijelo je Odluku o lokalnim porezima Grada Siska („Narodne novine“, broj 67/17 i 3/18 i „Službeni glasnik Sisačko-moslavačke županije“, broj 14/17 i 30/17) – u daljnjem tekstu: Odluka o lokalnim porezima Grada Siska, kojom su utvrđeni gradski porezi te stopa i visina poreza koji pripadaju Gradu Sisku, sukladno do sada važećim propisima.

Navedenom Odlukom o lokalnim porezima Grada Siska propisano je da Gradu Sisku (u daljnjem tekstu: Grad) pripadaju slijedeći porezi:

- prirez porezu na dohodak po stopi od 10% (maksimalna zakonska stopa je 15%),

- porez na potrošnju alkoholnih i bezalkoholnih pića u ugostiteljskim objektima po stopi od 3% (maksimalna zakonska stopa je 3%),

- porez na kuće za odmor koji se godišnje plaća u iznosu od 11,00 kn (1,46 eura) po metru kvadratnom korisne površine (maksimalni zakonski iznos je 1,99 eura).

Kako bi se omogućilo povećanje fiskalne autonomije jedinica lokalne samouprave u poreznim prihodima i smanjila ovisnost gradova i općina o prijenosima sredstava od države, Hrvatski sabor je dana 28. rujna 2023. godine donio Zakon o izmjenama i dopuni Zakona o lokalnim porezima („Narodne novine“, broj 114/23) te Zakon o izmjenama i dopunama Zakona o porezu na dohodak („Narodne novine“, broj 114/23).

S obzirom na to da su se porez na dohodak i prirez porezu na dohodak, na temelju dosadašnjih zakonskih odredbi u pravilu utvrđivali i plaćali istovremeno, kako bi se porezni sustav pojednostavio na način da se ova dva javna davanja, koja se ubiru zajedno, ujedine u jedno davanje, navedenim Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi, bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od iduće godine.

Budući da je navedenim zakonskim izmjenama, pored ostalog, ukinut prirez porezu na dohodak, sukladno odredbama članka 11. stavaka 1. i 2. Zakona o izmjenama i dopuni Zakona o lokalnim porezima Grad Sisak je, kao jedinica lokalne samouprave, dužan do 15. prosinca 2023. godine važeću Odluku o lokalnim porezima Grada Siska na odgovarajući način uskladiti s navedenim zakonskim izmjenama, odnosno iz iste brisati dosadašnje odredbe o prirezu porezu na dohodak, s početkom važenja od 1. siječnja 2024. godine. Ovo usklađenje moguće je provesti izmjenom važeće Odluke ili donošenjem nove odluke, pri čemu dosadašnja odnosno još uvijek važeća Odluka o lokalnim porezima Grada Siska ostaje na snazi do 31. prosinca 2023. godine.

Nadalje, u cilju povećanja autonomije lokalnih vlasti i smanjenja ovisnosti jedinica lokalne samouprave o prijenosima središnje države, kako je već naprijed spomenuto, člankom 8. Zakona o izmjenama i dopuni Zakona o lokalnim porezima proširen je raspon u kojem su jedinice lokalne samouprave ovlaštene samostalno propisivati visinu poreza na kuće za odmor po metru kvadratnom korisne površine kuće za odmor, tako da mogući raspon za utvrđivanje visine poreza na kuće za odmor sada iznosi od 0,60 do 5,00 eura po metru kvadratnom korisne površine kuće za odmor (za razliku od dosadašnjeg raspona koji je iznosio od 0,66 do 1,99 eura po metru kvadratnom korisne površine). Slijedom toga, a s obzirom da Grad Sisak od 2001. godine nije mijenjao visinu poreza na kuće za odmor, ovim materijalom predlaže se povećanje iznosa poreza na kuće za odmor na 2,00 eura po metru kvadratnom korisne površine kuće za odmor te bi u tom smislu bilo potrebno u važećoj Odluci o porezima Grada Siska izmijeniti odredbu o visini poreza na kuće za odmor kako je predloženo.

Slijedom navedenog, s obzirom da je važeća Odluka o lokalnim porezima Grada Siska, koja je donesena 2017. godine, do sada imala već jednu izmjenu, 2017. godine, cijenimo da je, iz praktičnih razloga, osnovano umjesto nove (druge) izmjene odluke donijeti potpuno novu odluku o porezima Grada Siska. Novom cjelovitom odlukom obuhvatile bi se sve relevantne izmjene i dopune propisa, a ista bi, sukladno propisima, stupila na snagu s 1. siječnja 2024. godine, čime bi ujedno prestala važiti dosadašnja Odluka o lokalnim porezima Grada Siska.